Dôležitým faktorom pri výbere správneho osvetlenia je farba svetla. Väčšina domácnosti svieti prevažne večer, kedy by si mal človek pred spánkom užívať pohodu. Preto sa odporúča do detských izieb, obývačiek, spální a na všetky miesta v interiéri použiť LED žiarovky s teplou bielou farbou svetla, označovanú tiež ako WARM WHITE (WW), ktorá je najbližšie klasickej žiarovke. Spektrum farieb je od 2200 – 3500°K. Predmety pri tomto svetle pôsobia mäkko, priestory útulne a osoby majú prirodzenú farbu.
Neutrálna biela NEUTRAL WHITE (NW) má biele svetlo, spektrum farieb je od 3500 – 5500°K. Predmety majú chladnejší nádych a táto farba je skôr vhodná ako pracovné osvetlenie do kancelárií alebo na čítanie. Toto spektrum farieb zvyšuje aktivitu, podporuje koncentráciu a menej unavuje oči.
Studená biela COLD WHITE (CW) má modrasté chladné svetlo so spektrom farieb od 5500 – 9000°K a predmety a osoby pod ňou vyzerajú neprirodzene. Tento druh svetla nie je vhodný do domácnosti, používa sa na osvetľovanie skladov alebo vonkajších priestorov.